作者:岑參
標題:和刑部成員外秋夜寓直寄臺省知己
內容:列宿光三署，仙郎直五宵。時衣天子賜，廚膳大官調。長樂鐘應近，明光漏不遙。黃門持被覆，侍女捧香燒。筆為題詩點，燈緣起草挑。竹喧交砌葉，柳嚲拂窗條。粉署榮新命，霜臺憶舊僚。名香播蘭蕙，重價蘊瓊瑤。擊水翻滄海，摶風透赤霄。微才喜同舍，何幸忽聞韶。